

**Rozhodnutie ESĽP potvrdilo, ako veľmi bolo dôležité slovenské referendum**

Bratislava 22.7.2015

**Po aktivistickom rozhodnutí ESĽP Oliari a ostatní vs. Taliansko už nikto nemôže povedať, že slovenské referendum bolo zbytočné. Lepšie je, keď o hodnotách rozhodnú sami ľudia, ako keď im je rozhodnutie nanútené.**

Európsky súd pre ľudské práva nie je ani našim demokraticky zvoleným parlamentom, ani našim ľudom. Jeho rozhodnutia nie sú vynútiteľné. Ukazuje sa, že Aliancia za rodinu mala pravdu a tieto nevolené inštitúcie strácajú schopnosť rešpektovať demokraciu ako aj text Dohovoru. Keď európske krajiny podpisovali Európsky dohovor o ľudských právach, žiadna z nich nepodpisovala registrované partnerstvá. V Dohovore vtedy, aj dnes išlo o ochranu ľudských práv. Keď sudcovia nájdu v zmluve to, čo tam nikdy nebolo, ťažko to nazvať inak ako „súdny aktivizmus“ na suverénnych zmluvných‎ stranách.

Hoci sa tento rozsudok nevzťahuje na Slovenskú republiku, ktorá je v inej právnej situácii, veríme, že ani Taliansko sa s takýmto rozhodnutím nezmieri a odvolá sa na Veľkú komoru ESĽP, ako to už aj v minulosti urobilo a zvíťazil zdravý rozum.

„Medzinárodné zmluvy menia štáty dodatkami, nie sudcovia. Mnohé krajiny Rady Európy budú takéto rozhodnutie súdu vnímať ako zásah do vlastnej suverenity a určite nebudú podobné rozhodnutia voči svojim krajinam rešpektovať. ESĽP týmto rozhodnutím, žiaľ na svoju vlastnú škodu, stráca svoju vážnosť,“ povedal Anton Chromík, predseda Aliancie za rodinu. Bližšie sa Aliancia k rozhodnutiu vyjadrí po jeho podrobnom preštudovaní.

*Aliancia za rodinu je občianska* ***iniciatíva organizácií a jednotlivcov****, ktorá vznikla v decembri 2013****na podporu hodnôt manželstva a rodiny****. Neviaže sa na žiadnu ideológiu, vierovyznanie či politickú stranu a je otvorená pre všetky organizácie, jednotlivcov, skupiny, inštitúcie, spoločenstvá či iné zoskupenia občanov, ktoré sa stotožňujú s vyhlásením Aliancie.*

*Alianciu momentálne podporuje viac ako 140 organizácií venujúcich sa sociálnej práci v teréne, pomoci rodinám, deťom z detských domovov, slobodným matkám, hendikepovaným, vzdelávacím aktivitám a tiež ochrane a presadzovaniu ľudských práv. Ambíciou Aliancie za rodinu je získať pre svoje myšlienky čím viaceré organizácie s víziou vytvoriť mohutné celospoločenské hnutie, ktoré sa postaví za manželstvo a rodinu, za ich dôležitosť a výnimočnosť.*